Frode Sørensen (S), 1999-03-24:
Ungdommen er Danmarks største aktiv, og derfor er dette lovforslag et stort skridt i den retning, som skal sikre den rigtige overgang fra folkeskole til ungdomsuddannelse.
10. klasse bliver kvalitetsmæssigt styrket, 10. klasse bliver mere målrettet, og forslaget vil sikre, at de flest mulige vælger rigtigt, når de skal tage stilling til den forestående ungdomsuddannelse.
I dag gennemfører omkring 70 pct. af en ungdomsårgang
10. klasse
; det er muligvis i overkanten, og flere kan sikkert med fordel gå direkte fra 9. klasse og over i en ungdomsuddannelse.
Men uanset om de 70 pct. ændres til 60 pct. eller måske 50 pct., vil der også fremover være behov
for en 10. klasse, som er præget af kvalitet og udfordringer til de mange, som ikke er afklarede med hensyn til ungdomsuddannelsen efter 9. klasse.
Samtidig med, at 10. klasse bliver mere målrettet, er det måske også vigtigt at hæfte sig ved, at skoleåret bliver indrettet efter den enkelte elevs forudsætninger.
Eleverne og skolerne vil fortsat sætte deres præg på 10. klasserne.
Der bliver tale om en obligatorisk del, omfattende fagene dansk, engelsk og matematik; alle skal således deltage i denne del af undervisningen.
Disse fag kombineres med den frivillige del, hvor det er eleverne, som inden for nogle givne rammer sammensætter lektionerne.
Vi får på denne måde en helhed, der både tager hensyn til et målrettet resultat og til elevernes ønsker og interesser, og endemålet, nemlig at man i 10. klasse ønsker at skabe hele elever ud fra evner og interesser, er efter Socialdemokratiets mening til fulde nået.
Socialdemokratiet er derfor tilfreds med, at undervisningen i 10. klasse bygger på den uddannelsesplan, som eleven sammen med klasselæreren og vejlederen har udarbejdet i 9. klasse.
Når eleven starter i 10. klasse, vil den personlige uddannelsesplan danne udgangspunkt for tilrettelæggelsen af undervisningen.
Uddannelsesplanen skal bruges aktivt i 10. klasse, så eleven bliver så afklaret som muligt med hensyn til fremtidige valg af ungdomsuddannelse.
Et vigtigt element i 10. klasseelevens egen afklaring er tilbudet om brobygning.
Brobygningsforløbet på f.eks. 4 uger kan være med til at afklare, om et forestående valg af en bestemt uddannelsesretning eller et bestemt uddannelsesområde er rigtig.
På samme måde har eleven mulighed for at forberede et efterfølgende uddannelsesvalg gennem særlig tilrettelagte praktikperioder i en bestemt virksomhed.
Afslutningen på et 10. klasseforløb kan fortsat afsluttes med 10. klasseprøver, og den enkeltes valg af prøver gøres mere fleksibelt.
Vi er i Socialdemokratiet meget tilfredse med, at disse prøver bygger på den forudsætning, at undervisningen tager sit udgangspunkt i den enkelte elevs uddannelsesplan, faglige standpunkt og personlige udvikling.
Til forskel fra tidligere vil det kun være muligt at indstille sig til prøve i et fag, såfremt man har fulgt undervisningen, således at prøverne bliver afslutningen på et forløb.
De unge, som efter 9. klasse skal vælge mellem at gå direkte over i en ungdomsuddannelse eller tage 10. klasse, står ofte over for et svært valg, og i mange tilfælde er der også behov for et miljøskift.
Derfor er vi i Socialdemokratiet også glade for de initiativer, der i de seneste år er dukket op med selvstændige 10. klasseskoler, 10. klassecentre.
Her oplever eleverne et miljøskift.
De kommer i en koncentreret periode til at møde jævnaldrende fra andre skoler, som også står på tærskelen til en spændende og udfordrende fremtid.
Jeg håber, at vi vil se endnu flere 10. klasseskoler, også på tværs af kommunegrænser - det sidste ikke mindst, fordi nogle kommuner i dag har problemer med for små 10. klasser.
Et andet populært alternativ vil fortsat være de frie grundskoler, efterskoler, husholdnings- og håndarbejdsskoler samt den kommunale ungdomsskole.
Men det er væsentligt at slå fast, at undervisningen her skal stå mål med folkeskolens obligatoriske undervisning, ligesom eleverne skal have mulighed for at gå til de prøver, som folkeskolens 10. klasser giver mulighed for, hvis disse skoler ønsker at give 10. klassetilbud.
Vi havde i Socialdemokratiet gerne set lidt mere bindende regler for de frie skolers udbud af 10. klasser, men vi glæder os over, at forligspartierne på folkeskoleområdet er blevet enige om dette fremadrettede forslag.
Vi støtter forslaget og ser frem til en hurtig udvalgsbehandling.